**49. FIL Eiropas čempionātā Šiciem sudrabs**

 Sestdien Siguldas bobsleja un kamaniņu trasē sadalītas pirmās 49. FIL Eiropas čempionāta, kā arī 9. Viessmann Pasaules kausa posma godalgas, kur divnieku ekipāžu konkurencē sudraba godalgas brāļiem Šiciem.

Titulētie Andris un Juris Šici jau pēc pirmā brauciena ierindojās stabilā 2. vietā, un otrajā braucienā pat uzrādīja ātrāko laiku starp visām ekipāžām, tomēr summā par 0.055 sekundēm piekāpās vāciešiem Toni Egertam/Sašam Benekenam. Andris Šics uzreiz pēc finiša atklāja, ka 15 gadu laikā šī ir viņu pirmā starpautiskās sacensībās izcīnītā medaļa Siguldas trasē: “***Jūtamies kā pasakā. Vienalga, kā nobrauks vācieši, mēs jau esam priecīgi. Paldies visiem līdzjutējiem, kuri jau no paša starta stūma uz spriekšu.***”

Bronza vāciešiem Tobiasam Vendlam/Tobiasam Arltam, bet 4. vietā otra labākā Latvijas ekipāža Oskars Gudramovičs/Pēteris Kalniņš. “***Izdevās divi labi braucieni. Varbūt laikapstākļi šodien nedaudz traucēja, lai būtu labāks rezultāts, bet kopumā esam apmierināti ar paveikto***,” komentē P. Kalniņš.

Augstā 8. vieta divu braucienu summā Kristenam Putinam/Imantam Marcinkēvičam, kuriem šis ir arī labākais rezultāts karjerā. “***Esam ļoti apmierināti, jo spējām savākties. Nāciju kausā starts neizdevās, treniņos arī ļoti smagi gāja, jo daudz ko vēl testējām. Šodien bija liela mandrāža, jo mājās gribējās startēt lieliski, un mēs savu darbu arī paveicām***,” pēc finiša komentē K. Putins, piebilstot, ka abi sportisti profesionālā līmenī kopā strādā tikai 2 gadus.

Sacensības 12:20 turpināsies ar dāmu braucieniem, kur Latviju pārstāvēs Elīza Cauce, Ulla Zirne un Kendija Aparjode.